
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. május 17-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2012. (V. 17.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2012. május 10.


Horinka László s.k.


polgármester
Láttam!

Sülysáp, 2012. május 10.

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2012. április 19-ei ülése óta 2 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	39/2011
	2011-03-10
	Szociális bérlakás bérlőkijelölés meghosszabbítása (Kiss Sándorné)
	2012-04-30
	Végrehajtva

	86/2011
	2011-05-12
	A Polgármesteri Hivatal és a Szent István tér közötti parkrész közforgalom előtti megnyitása
	2012-04-30
	A megnyitás megtörtént; a park revitalizációja folyamatban van az elnyert pályázat alapján.


II. Tájékoztató az előző ülés óta történt fontosabb eseményekről
· Április 20-án a szőlősnyaralói kastélykert rehabilitációjára benyújtott LEADER pályázattal kapcsolatban helyszíni ellenőrzést tartottak a célterületen, a felvett jegyzőkönyv tartalmával önkormányzatunk egyetértett. 

· Április 23-án az önkéntes tűzoltó egyesület vezetősége és a polgárőrségben érintett személyek részvételével tartottunk megbeszélést. A megbeszélést a polgárőrök kezdeményezték, mert úgy érzik, hogy működésük az egyesülés óta ellehetetlenült. A 8-10 főből álló polgárőrcsapat a különválás mellett van, melyet az egyesület vezetősége is támogat, így várhatóan egy önálló polgárőr egyesület megalakulásával kell számolni.
· Április 25-én Tápió-vidéki Többcélú Kistérségi Társulás tartott ülést, melynek keretében sor került a társulás 2011. évi pénzügyi beszámolójának elfogadására, a Kistérségi Gondozási Központ 2012. évi térítési díjainak megállapítására, valamint a Társulás 2012. évi költségvetésének módosítására. A napirend előtt dr. Szűcs Lajos a Pest Megyei Közgyűlés elnöke tartott tájékoztatót a megyei feladatok változásáról, illetve a helyi önkormányzatoknál várható változásokról.

· Április 26-án a deviza hitellel rendelkező közalkalmazottakat, köztisztviselőket vártuk a Polgármesteri Hivatalba egy pénzügyi tájékoztatóra, melynek keretében az árfolyamgátról szóló törvény nyújtotta lehetőségekről, és a lehetőség ésszerű kihasználásáról kaptak tájékoztatást a résztvevők.

· Május 3-án a Pest Megyei Kormányhivatal tartott ellenőrzést a Polgármesteri Hivatalban, állattartási, működési engedélyezési és adóhatósági tárgykörben. Az ellenőrzés során nagyobb eljárási problémát egyik területen sem állapítottak meg, a részletes ellenőrzési jelentés későbbre várható.
· Május 3-án a Tápiómenti Területfejlesztési Társulás ülésezett, valamint a Társulás Pénzügyi és Felügyelő Bizottsága és a Közbeszerzési Bizottság is. Az üléseken tájékoztató hangzott el a csatornaprojekt aktuális állásáról. A Társulás elfogadta a 2011. évi pénzügyi beszámolót, a 2012. évi első negyedéves költségvetési beszámolót, majd ezt követően a vízközmű üzemeltetéssel kapcsolatos teendők is napirendre kerültek.
· Május 7-én az Erdőfelügyelősséggel folytattunk megbeszélést Gödöllőn a gazdasági terület művelési ág változásáról és csereerdősítéséről.
· Május 7-én a Geoszolg Kft. munkatársa megtekintette a Szent István templomot és annak környékét, ugyanis a sápi Római Katolikus Egyházközség illetékeseitől érkezett a jelzés, hogy a templomdomb csúszik a Dózsa György út irányába. A Geoszolg illetékes munkatársának véleménye alapján az aggodalom nem alaptalan, véleménye szerint célszerű volna vis maior pályázatot benyújtani a csúszás megállítására. Az ezzel kapcsolatos további teendők, döntéselőkészítés után kerülnek a Képviselő-testület elé. 

· Május 7-én megtartottuk a közmeghallgatást. A csekély érdeklődést annak tudom be, hogy az újságban igyekszünk széleskörű tájékoztatást nyújtani a települést érintő ügyekről, illetve hogy a lakosságnak módja van mind a testület tagjait, mind pedig a polgármestert közvetlenül is elérni kérdéseivel, észrevételeivel.

· Május 8-án Monoron bemutatkozott az április 1-jétől felállt Integrált Katasztrófavédelmi Szervezet. Ezzel kapcsolatban egy érdekes helyzetről tudok beszámolni: jelenleg az Integrált Katasztrófavédelmi Szervezet több egysége szempontjából is (polgári védelem, szakhatóság) településünk Monorhoz tartozik, azonban tűzeset esetén a Nagykátai Tűzoltóság illetékességi területéhez tartozunk. Kérdésre azt is elmondta a szervezet vezetője, hogy hosszabbtávon nem kizárt, hogy ismét a monori tűzoltóság lesz az illetékes tűzoltási feladatok esetén is. Arra nem tudtak választ adni, hogy ez a járási rendszer kiépülésével hogyan változik majd. 

· Május 8-án – csekély érdeklődés mellett – sor került a Polgármesteri Hivatalban egy tájékoztató előadásra a kínai császárfáról, amely intenzív növekedése miatt elsősorban energianövényként hasznosítható.
· Április 18-án és május 9-én megbeszélésre került sor Cegléden, az ÖKOVÍZ Kft. telephelyén a szigetszentmiklósi, a ceglédi és a nagykátai kistérségek közös vízmű üzemletetésével kapcsolatosan. A testült döntése ugyan a KÁTA-HIDRO Kft.-t jelölte meg vízmű-üzemeltetőnek, azonban – ahogy azt korábban is jeleztem – a 20 tápiómenti település csak akkor üzemeltetheti a víziközműveit a KÁTA-HIDRO Kft.-vel, ha további területekkel sikerül kiegészíteni a működési területet, ugyanis a hatályos jogszabály már első lépcsőben is 50 ezer egységet jelöl meg a működés feltételeként. Ez a Tápióvidéken jelenleg 30 ezer egységet tesz ki csupán. 

Sülysáp, 2012. május 10.

Horinka László s.k.

polgármester

